Súradnice: 42°29′39″S 27°28′56″V﻿ / ﻿42,49417°S 27,48222°V﻿ / 42.49417; 27.48222

**Morské kasíno** (bulh. Морско казино – Morsko kazino) je stavba viacúčelovej budovy z prvej polovice 20. storočia nachádzajúca sa v centrálnej časti mesta Burgas v juhovýchodnom Bulharsku.

Poloha
------

Morské kasíno sa nachádza na južnom konci burgaského prímorského mestského parku Morska gradina (bulh. Морската градина, doslova *Morská záhrada*) hneď vedľa hlavnej aleje prechádzajúcej parkom.

Dejiny
------

V roku 1936 mestské zastupiteľstvo v Burgase vyhlásilo konkurz na výstavbu kasína v priestore parku *Morska gradina*. Konkurz, ktorý vyhlásil priamo vtedajší starosta Atanas Sirekov vzbudil veľký záujem. Celkovo sa výberu zúčastnilo až sedemnásť projektov z ktorých bol vybraný projekt s názvom „333" architektky Viktorie Vinarovej. Celková suma projektu sa dostala na úroveň 2 000 000 leva. Oficiálne odhalenie budovy prebehlo 7. augusta 1938. Ceremónie sa zúčastnil veľký počet obyvateľov mesta, ale aj veľa ľudí z iných miest, vrátane hostí medzi ktorými bolo niekoľko ministrov, poslancov a iných oficiálnych predstaviteľov. Budova a jej upravené okolie sa veľmi rýchlo stali obľúbeným miestom obyvateľov Burgasu. Neskôr na prelome 80. a 90. rokov 20. storočia však budova z dôvody niekoľkých zosuvov pôdy, požiaru, ako aj z dôvodu absencie akejkoľvek údržby budova veľmi schátrala a plánovala sa dokonca jej demolícia. K tejto nakoniec nedošlo a po rekonštrukcii v roku 2009, ktorá prebehla pod vedením architektov Julie Železovovej a Živka Železova, bolo z budovy urobené kultúrne centrum. Kultúrne centrum bolo otvorené v priebehu roku 2011 a v tom istom roku získala rekonštruovaná budova prestížne ocenenie „Budova roku" (bulh. Сграда на годината – Sgrada na godinata).

Súčasnosť
---------

Budova v súčasnosti funguje ako sídlo *Kultúrneho centra „Morské kasíno"*. Budova funguje ako galéria, konajú sa tu rôzne koncerty, divadelné vystúpenia, výstavy, fotografické výstavy, konferencie, projekcie, obchodné stretnutia, tvorivé dielne a rôzne iné kultúrne podujatia pre deti aj dospelých. K využitiu sú v budove aj umelecké ateliéry. K výstavám, konferenciám a rôznym iným podujatiam sú k dispozícii štyri sály a vonkajšia otvorená scéna „Ochľuva" (bulh. Охлюва, doslova *Slimák*) s viac ako 300 miestami na sedenie. Na rôzne účely je možné využiť celkovo až tri terasy s výhľadom na Burgaský záliv. Rozlohy terás sú 72,63 m², 214,18 m² a 222,10 m².

Charakteristika
---------------

Miesto pre výstavbu nebolo vybrané náhodne, ale so zreteľom na to, že od budovy sa odkrýva výhľad na celý Burgaský záliv a zároveň tak, aby bolo možné budovu dobre vidieť z lodí plávajúcich okolo. Budova patrí k jedným z najtypickejších predstaviteľov bulharskej moderny nielen v Burgase, ale na celom území Bulharska. Projekt bol spoločným dielom architektky Viktorie Vinarovej a jej manžela Borisa Vinarova. Budova pripomína tvarom loď a spolu s terasami a presklenými elementami tvorí prirodzenú pomyselnú spojnicu medzi centrálnou alejou parku Morska gradina (bulh. Морската градина a burgaskou plážou medzi ktorými sa nachádza. Aj zo staviteľského hľadiska budova predstavuje majstrovsky počin z dôvodu jej umiestnenia v strmom svahu.

Zaujímavosť
-----------

* Architektka Viktoria Angelova–Vinarova vyštudovala obor architektúry v nemeckých Drážďanoch a okrem budovy Morského kasína v Burgase je aj autorkou mnohých ďalších stavieb napríklad v Sofii, v Plovdive, vo Varne, alebo v Kărdžali.
* Oficiálne odhalenie budovy sa bralo za tak významnú udalosť, že bulharské železnice vyhlásili s povolením ministra dopravy akciu, počas ktorej ľudia ktorí sa chceli ísť do Burgasu na odhalenie novej budovy pozrieť mohli cestovať so špeciálnou zľavou až 70% na cenu lístku.

Galéria
-------

* Detailný pohľad na budovu z juhozápaduDetailný pohľad na budovu z juhozápadu
* Pohľad na južnú fasádu budovyPohľad na južnú fasádu budovy
* Pohľad na západnú fasádu budovyPohľad na západnú fasádu budovy
* Pohľad na budovu zo severozápaduPohľad na budovu zo severozápadu
* Detail - pohľad na terasy v hornej časti budovyDetail - pohľad na terasy v hornej časti budovy
* Detail z južnej strany budovyDetail z južnej strany budovy
* Pohľad na budovu zo severovýchoduPohľad na budovu zo severovýchodu
* Celkový pohľad na budovu z východuCelkový pohľad na budovu z východu
* Budova Morského kasína na starej pohľadniciBudova Morského kasína na starej pohľadnici

Referencie
----------

1. 1 2 3 4  KĂNČEV, Kănčo; BONEV, Bončo. България. Stará Zagora : Domino EOOD. 2013. 312 s. ISBN 9789546511706. S. 76. (po bulharsky)
2. 1 2 3 4 5 6 7 8 9 10  MAKARINOV, Vasil; KARAKOLEV, Teodor. Bălgarski architekturen modernizăm – Obrazci ot 1920-te, 1930-te, 1940-te godini. Sofia : Nov bălgarski univerzitet. 2017. 78 s. ISBN 9789545359712. S. 16 – 17. (po bulharsky)
3. 1 2 3 4 5 6  burgas.bg
4. 1 2 3 4 5 6 7 8 9 10 11 12 13  gotoburgas.com
5. 1 2 3 4 5 6 7 8 9 10 11 12  www.burgas.bg
6. 1 2  w.burgas.bg

Iné projekty
------------

Commons
* Spolupracuj na Commons Commons ponúka multimediálne súbory na tému **Morské kasíno (Burgas)**